b'\n_START_ARTICLE_\nNogometno dru\xc5\xa1tvo Gorica\n_START_SECTION_\nZa\xc4\x8detki gori\xc5\xa1kega nogometa\n_START_PARAGRAPH_\nPrvi zametki oz. korenine dana\xc5\xa1njega Nogometnega dru\xc5\xa1tva GORICA segajo v jesen leta 1947, ko so se takoj po vrnitvi Primorske k mati\xc4\x8dni domovini, klubi iz sosednjih Bilj, Mirna in \xc5\xa0empetra zdru\xc5\xbeili v Fizkulturno, kasneje Telovadno, dru\xc5\xa1tvo Gorica, ki je svoj dom imelo na igri\xc5\xa1\xc4\x8du za \xc5\xa1empetrsko bolnico. V prvih letih delovanja so znotraj novoustanovljenega dru\xc5\xa1tva razvijali tudi ko\xc5\xa1arko, kolesarstvo, atletiko in hokej na betonu. Vzporedno z dru\xc5\xa1tvom v \xc5\xa0empetru so se bolj dejavno z nogometom ukvarjali tudi v Solkanu. Za\xc4\x8detki tamkaj\xc5\xa1njega dogajanja segajo \xc5\xbee v leto 1918, ko je bil ustanovljen klub z imenom Volga, ki se je po drugi svetovni vojni preimenoval v NK Branik.\n_START_SECTION_\nSlovenski prvaki 1955\n_START_PARAGRAPH_\nPrvi vidnej\xc5\xa1i uspeh novega dru\xc5\xa1tva iz \xc5\xa0empetra, ki je v petdesetih letih nosil imeni \xc5\xbdelezni\xc4\x8dar ter \xc5\xbdNK Nova Gorica, sega v sezono 1954/55, ko so prvi\xc4\x8d postali slovenski prvaki. Po osvojenem naslovu v zahodnem delu tedanje slovenske lige so se v finalu pomerili z Rudarjem iz Trbovelj. Po visokem porazu z 1:4 na prvem sre\xc4\x8danju, so na drugem pred ve\xc4\x8d kot dva tiso\xc4\x8d gledalci v \xc5\xa0empetru, z izjemno igro presenetili in se veselili s 5:1. Osvojitev naslova slovenskih prvakov je pomenil napredovanje v slovensko-hrva\xc5\xa1ko ligo, ki je bila v rangu kasnej\xc5\xa1e druge zvezne lige. Nastopanje med jugoslovanskimi klubi je dru\xc5\xa1tvo precej iz\xc4\x8drpalo. Na mestu prvega trenerja je s kratkimi vmesnimi prekinitvami kar trinajst sezon zdr\xc5\xbeal Edko Koglot, med igralci pa so v tistem obdobju svoj pe\xc4\x8dat med drugimi pustili Ivan Marki\xc4\x8d \xe2\x80\x93 Bi\xc4\x8da, Vlado Korpar in vratar Igor Pignatari.\n_START_SECTION_\nPreselitev v mesto vrtnic\n_START_PARAGRAPH_\nPomembno zgodovinsko prelomnico predstavlja leto 1963, ko je pri\xc5\xa1lo do preselitve kluba iz \xc5\xa0empetra v Novo Gorico, na takrat \xc5\xa1e povsem neurejen stadion v \xc5\xa0portnem parku. Isto\xc4\x8dasno se je \xc5\xa1empetrski klub zdru\xc5\xbeil s solkanskim Branikom, novo dru\xc5\xa1tvo pa si je nadelo ime NK Nova Gorica. Do slovenske samostojnosti leta 1991 je Gori\xc5\xa1ko mo\xc5\xa1tvo vseskozi, z redkimi izjemami, ko so dvakrat za kratek \xc4\x8das izpadli v drugo ligo, nastopalo prvi slovenski ligi, ki je bila ob rednih spremembah tekmovalnih sistemov tretje oziroma \xc4\x8detrto razredno tekmovanje v okviru nekdanje Jugoslavije. Najbolj\xc5\xa1i dose\xc5\xbeek je Vozilom, kot se je v obdobju 1971-1991 imenoval klub, uspel z drugim mestom v sezoni 1968/69. \xc4\x8clani sijajne generacije Dean Mavri\xc4\x8d, kasnej\xc5\xa1i predsednik in \xc5\xa1portni direktor kluba, Damjan Maru\xc5\xa1i\xc4\x8d in Darko Gulin, so bili v tistem \xc4\x8dasu tudi \xc4\x8dlani slovenske republi\xc5\xa1ke reprezentance. V zadnjem obdobju skupne dr\xc5\xbeave velja omeniti dose\xc5\xbeek iz sezone 1987/88, ko jih je tvorec najve\xc4\x8djih novodobnih uspehov Pavel Pinni popeljal do tretjega mesta. Primorsko nogometno \xc4\x8dast sta s sijajnimi nastopi ob koncu osemdesetih let branila Koper, ki je prvak Slovenije postal 1985 in 1988 ter Izola, najbolj\xc5\xa1a v letu 1990.\n_START_SECTION_\nKorak v novo smer\n_START_PARAGRAPH_\nNajve\xc4\x8dji zasuk za celoten slovenski nogomet je nastopil z osamosvojitvijo leta 1991. Nogometna zveza Slovenije in klubi so imeli pred seboj svetlej\xc5\xa1o, a hkrati negotovo prihodnost. Gori\xc5\xa1ki nogometa\xc5\xa1i, takrat pod imenom SAOP Gorica, so v prvem prvenstvu samostojne Slovenije zaostali za Olimpijo, Mariborom in Izolo ter med 21 ekipami zasedli zelo dobro \xc4\x8detrto mesto. Poleg nosilcev igre Bratki\xc4\x8da, Debenjaka, Zupana in Hledeta se je s 25 zadetki najbolj izkazal napadalec Milo\xc5\xa1 Breznikar. Prvo odmevno uvrstitev je Gorica, ki ji od leta 1993 ob strani vseskozi stoji doma\xc4\x8de turisti\xc4\x8dno-igralni\xc5\xa1ko podjetje Hit, d.d., zabele\xc5\xbeila v sezoni 1994/95, ko je osvojila tretje mesto. \xc5\xbde v naslednji sezoni so se ljubitelji nogometa na Gori\xc5\xa1kem veselili prvega naslova dr\xc5\xbeavnih prvakov.\n_START_SECTION_\nPrvi naslov dr\xc5\xbeavnih prvakov 1996\n_START_PARAGRAPH_\nEkipa je bila skorajda nova, na trenerski stol\xc4\x8dek je sedel Milan Miklavi\xc4\x8d, do tedaj zelo cenjen strokovnjak v Avstriji, in prvi naslov je bil tu. Hit Gorica je tako po \xc5\xa1tirih zaporednih uspehih prekinila niz ljubljanske Olimpije. Vratar Mavri\xc4\x8d, igralci Srebrni\xc4\x8d, Radovanovi\xc4\x87, Madon, Debenjak, Jermani\xc5\xa1, Demirovi\xc4\x87, Valentin\xc4\x8di\xc4\x8d, Vuli\xc4\x8d, Protega in ostali so izborili prvi nastop za modro-bele v evropskih pokalih. Zaradi sprememb tekmovalnega sistema, ki ga je evropska nogometna zveza Uefa vpeljala prav tisto leto, je Gorica namesto v kvalifikacijah za Ligo prvakov nastopala v Pokalu Uefa, kjer pa je bil skopski Vardar (0:1, 1:2) uspe\xc5\xa1nej\xc5\xa1i. Sredi devetdesetih let je bilo precej druga\xc4\x8dno tudi vzdu\xc5\xa1je. Ob skromnej\xc5\xa1i infrastrukturi so bile napetosti med najbolj\xc5\xa1imi in sosednjimi klubi veliko ve\xc4\x8dje. V anale bodo \xc5\xa1li predvsem lokalni derbiji s Primorjem, ki si jih je ob strastnem navijanju obeh skup redno ogledalo preko tri tiso\xc4\x8d gledalcev. V \xc5\xa1tirih naslednjih letih so bili vedno uvr\xc5\xa1\xc4\x8deni tik pod vrh lestvice, dvakrat drugi in dvakrat tretji. V letih 2001 in 2002 je bila Hit Gorica zmagovalec pokala Slovenije.\n_START_SECTION_\nPresenetljivi dr\xc5\xbeavni prvaki 2004\n_START_PARAGRAPH_\nPo umiku dru\xc5\xbebe Hit, d. d. z mesta generalnega pokrovitelja kluba, se je kalvarija okrog vodstva kluba, ki je trajala kar leto dni, nekako vendarle razpletla. Igralci in trenerji so bili preusmerjeni na dru\xc5\xa1tvo Mladi nogometa\xc5\xa1 Gorica, kjer je imela prva ekipa vse tekmovalne pravice za 1. SNL. Z namenom, da se finan\xc4\x8dno lo\xc4\x8di poslovanje profesionalnega mo\xc5\xa1tva, pa je bilo v juniju 2003 ustanovljeno Nogometno dru\xc5\xa1tvo Gorica. Novo vodstvo se je pred senzacionalno sezono 2003/04 obrnilo k politiki uveljavljanja mladih doma\xc4\x8dih igralcev, ki je bila povsem druga\xc4\x8dna od obi\xc4\x8dajnih in prva v na\xc5\xa1em prostoru. Vsi so v en glas zatrjevali, da je njihov cilj uvrstitev med \xc5\xa1estim in osmim mestom. K previdnej\xc5\xa1im napovedim jih je napeljevala predvsem zavest o mladosti mo\xc5\xa1tva ter slabe izku\xc5\xa1nje iz bli\xc5\xbenje preteklosti. Ekipa je \xc5\xa1tela 24 igralcev, kar 17 pa jih je bilo iz doma\xc4\x8de regije. Povsem nepri\xc4\x8dakovano, z igro in pristopom pa \xc5\xa1e kako zaslu\xc5\xbeeno, so si modro-beli z zmago nad Koprom (2:0) v zadnjem krogu priborili drugi naslov dr\xc5\xbeavnih prvakov. Kot leta 1996, ko so prekinili niz \xc5\xa1tirih zaporednih naslovov Olimpije, so maja 2004 prekinili sedemletno nadvlado Maribora. V mo\xc5\xa1tveni duh so se povsem prelili Pirih, Srebrni\xc4\x8d, Kokot, Rani\xc4\x8d, brata Kova\xc4\x8devi\xc4\x8d, \xc5\xa0abec, Pu\xc5\xa1, \xc5\xbdivec, Rodi\xc4\x87, \xc5\xa0turm in ostali.\n_START_SECTION_\nPokal UEFA\n_START_PARAGRAPH_\nPo dolgih letih \xc4\x8dakanja in nekaj uspe\xc5\xa1nih nastopov v tekmovanju za Pokal Uefa, ko so v \xc5\xa0portnem parku med drugim gostili Romo, Club Brugge in Panathinaikos, je bil spopad z evropsko klubsko elito pred vrati. Gori\xc5\xa1ki klub je prvi\xc4\x8d v svoji zgodovini nastopal v kvalifikacijah za sanjsko Ligo prvakov. V prvem krogu je suvereno odpravil estonskega prvaka Floro iz Tallinna, nakar se je odvila neverjetna danska pravljica. Na prvi tekmi drugega kroga je bil Danski prvak FC Copenhagen \xc5\xa1e za odtenek bolj\xc5\xa1i, na povratnem sre\xc4\x8danju pa je Gorica br\xc5\xbe\xc4\x8das odigrala svojo najbolj\xc5\xa1o tekmo v zgodovini in kar s 5:0 popolnoma nadigrala favorizirane Dance. V tretjem predkrogu je bil francoski Monaco, ki je leto pred tem igral celo v finalu lige prvakov, premo\xc4\x8dan.\n_START_SECTION_\nDr\xc5\xbeavni prvaki 2005 in 2006\n_START_PARAGRAPH_\nV sezono zatem so prvaki vstopili kot veliki favoriti. Za seboj so imeli lepo evropsko izku\xc5\xa1njo, kader je ostal skoraj nespremenjen, iz mladinskih pogonov so pri\xc5\xa1li novi mladi, obetavni fantje. Po ponovni osvojitvi naslova, se je na ob najbolj nepravem trenutku zgodil zdrs, ki ima \xc5\xa1e vedno grenak priokus. Evropa, ki se je gori\xc5\xa1kim fantom leto prej predstavila v sijo\xc4\x8di lu\xc4\x8di, je ob bole\xc4\x8dem porazu v Tirani, dobila \xc4\x8drn made\xc5\xbe. Ekipa z Birso, Burgi\xc4\x8dem in ostalimi vzhajajo\xc4\x8dimi talenti slovenske scene se je pobrala in, sicer nekoliko te\xc5\xbeje kot pred tem, osvojila \xc5\xa1e tretje prvenstvo zapored. Lanski poletni prestopni rok je pomenil skoraj popolno razprodajo igralcev, ki so postali plen bogatej\xc5\xa1ih, zahodnih klubov. Evropska pot se je zaustavila pri \xc5\xa1e enem uglednem klubu, Steaui iz Bukare\xc5\xa1te. v lanski sezoni so se po petih letih raz\xc5\xa1li z re\xc5\xbeiserjem najve\xc4\x8djih uspehov trenerjem Pavlom Pinnijem. Ob koncu so se veselili drugega mesta v prvenstvu. Jubilejno \xc5\xa1estdeseto tekmovalno leto se ni za\xc4\x8delo najbolje, a bo \xc4\x8dasa za izbolj\xc5\xa1anje dose\xc5\xbekov \xc5\xa1e dovolj.\n_START_SECTION_\nMladinska \xc5\xa1ola kot temelj bodo\xc4\x8dnosti\n_START_PARAGRAPH_\nUspehi niso le rezultati, uspeh je mladinska \xc5\xa1ola z ve\xc4\x8d kot 400 nogometa\xc5\xa1i, ki redno trenirajo, uspeh je nova infrastruktura v \xc5\xa0portnem parku, nova vadbena povr\xc5\xa1ina ob Kornu, dve igri\xc5\xa1\xc4\x8di z umetno travo in nenazadnje je uspeh tudi ugled, ki ga kot nogometni klub u\xc5\xbeivamo v Sloveniji in po vsej Evropi je ob 60. obletnici zapisal Viljem De Brea, ki ND Gorici predseduje \xc5\xbee od leta 2002 in se bo zapisal kot vodja kluba ob osvojitvi treh dr\xc5\xbeavnih naslovov 2004-2006. Pred njim so se v uspe\xc5\xa1nem obdobju zadnjih 14 let od leta 1993 zvrstili Darko Likar, Danilo Kova\xc4\x8di\xc4\x8d, predsednik ob prvem dr\xc5\xbeavnem naslovu leta 1996, Branko Toma\xc5\xbei\xc4\x8d, predsednik ob pokalnem naslovu 2001 in \xc4\x8crtomir \xc5\xa0pacapan, predsednik ob pokalnem naslovu 2002._NEWLINE_Izpostaviti moramo za slovenske razmere zgledno urejenost in poslovanje tako Nogometnega dru\xc5\xa1tva Gorica kot dru\xc5\xa1tva Mladi nogometa\xc5\xa1 Gorica, pod okriljem katerega vadi okrog 450 otrok vseh starostnih kategorij. S postavitvijo umetne razsvetljave februarja 2003 in nedavnim pokritjem tribune, so tudi pogoji za nadaljnje uspe\xc5\xa1ne nastope gori\xc5\xa1kih nogometa\xc5\xa1ev zagotovljeni.\n_START_SECTION_\nNajdalj\xc5\xa1i igralski status\n_START_PARAGRAPH_\nV \xc5\xa1estdesetih letih delovanja je v majici Gori\xc5\xa1kega kluba je najve\xc4\x8d sezon nastopal Sandi Bratki\xc4\x8d, ki je med leti 1976/77 in 1993/94 zbral kar 17 aktivnih sezon. Z eno manj mu sledi Florjan Debenjak, 14 let pa sta v mestu vrtnic igrala Vitko Ur\xc5\xa1i\xc4\x8d in Miran Srebrni\xc4\x8d. 13 jih je zbral Peter Trampu\xc5\xbe, 12 pa Franc Bajt in Vasja Birsa._NEWLINE_V \xc5\xa1estnajstih sezonah slovenskega dr\xc5\xbeavnega prvenstva je najve\xc4\x8d tekem odigral legendarni kapetan Miran Srebrni\xc4\x8d (399). Sledijo mu Florjan Debenjak (310), vratar Borut Mavri\xc4\x8d (220), Vili Be\xc4\x8daj (174), Ale\xc5\xa1 Kokot (165) in Elvis Ribari\xc4\x8d (165). Strelsko se je najbolj izkazal nekdanji \xc5\xa1portni direktor Novica Nik\xc4\x8devi\xc4\x87 s 44 dose\xc5\xbeenimi zadetki. Milo\xc5\xa1 Breznikar jih je dosegel \xc5\xa1est manj, za njim pa so Miran Srebrni\xc4\x8d (34), Florjan Debenjak (33), Anton \xc5\xbdlogar (32), po 31 so jih dosegli Vili Be\xc4\x8daj, Enes Demirovi\xc4\x87 in Mladen Kova\xc4\x8devi\xc4\x8d, pri 30 pa se je zaustavil Miran Burgi\xc4\x8d. Belo-modri so poleg Maribora in Celja (Publikuma) edini klub, ki je v prvi ligi igral vseh 16 sezon, do leto\xc5\xa1nje pa so na 541 tekmah zabele\xc5\xbeili 254 zmag, 148 remijev in 139 porazov, ob razliki v zadetkih 852:584. Zbrali so 854 to\xc4\x8dk, kar jih na ve\xc4\x8dni lestvici uvr\xc5\xa1\xc4\x8da na drugo mesto za Mariborom (944) in pred Celjem (723). Primorje je peto (704), Koper pa sedmi (534).\n_START_SECTION_\nUstanovitelji\n_START_PARAGRAPH_\nOktobra 1947 so bili \xc4\x8dlani prvega upravnega odbora Fizkulturnega dru\xc5\xa1tva Gorica iz \xc5\xa0empetra predsednik Janko Klan\xc4\x8di\xc4\x8d, ki bil na predsedni\xc5\xa1ki funkciji celo desetletje, dr. Franc Derganc, po katerem nosi ime \xc5\xa1empetrska bolni\xc5\xa1nica, dr. Marjan Zdravli\xc4\x8d, Franc Zorn - Jo\xc5\xa1ko, dolgoletni tajnik kluba in Andrej Mleku\xc5\xbe. Ob tem velja poudariti \xc5\xa1e najbolj zaslu\xc5\xbenega uradnika Rudolfa Varla, ki je s svojim delom klubu pomagal kar cela \xc5\xa1tiri desetletja.\n_START_SECTION_\nRekorden obisk\n_START_PARAGRAPH_\nTako kot razvoj se je tudi obisk tekem belo-modrih skozi obdobja spreminjal. \xc4\x8ce je bilo v prvem desetletju in pol v \xc5\xa0empetru veliko zanimanje, saj so imeli prebivalci okoli\xc5\xa1kih vasi klub za svojega, se je odnos spremenil \xc5\xbee po selitvi v Novo Gorico leta 1963. Manjkalo je zaledje. Kljub temu pa naj bi bilo najve\xc4\x8d gledalcev prisotnih maja 1982, ko so se Novogori\xc4\x8dani v po\xc4\x8dastitev 35-obletnice pomerili s splitskim Hajdukom. Ob igri\xc5\xa1\xc4\x8du se je zbralo \xc4\x8dez pet tiso\xc4\x8d ljubiteljev nogometa. Po dograditvi glavne tribune stadiona v \xc5\xa0portnem parku v letu 1993, pa je bil rekorden obisk zabele\xc5\xbeen 1. maja 1996, ko sta se na odlo\xc4\x8dilni tekmi za naslov prvaka pomerili Hit Gorica in Olimpija (2:2). Kljub mo\xc4\x8dnemu nalivu se je zbralo okrog 4.500 gledalcev.\n_START_SECTION_\nEvropska tekmovanja\n_START_PARAGRAPH_\nHit Gorica je prvi\xc4\x8d nastopila v evropskih pokalih v julija 1996 in do danes zbrala 36 tekem, kjer je devetkrat zmagala. Kar 34 jih je odigral nekdanji kapetan Miran Srebrni\xc4\x8d, najbolj\xc5\xa1i strelec pa je s \xc5\xa1estimi zadetki Enes Demirovi\xc4\x87. Najve\xc4\x8dji uspeh sega v leto 2004, ko so s 5:0 premagali Copenhagen in se uvrstili na zadnjo stopni\xc4\x8dko pred Ligo prvakov. Sicer pa so \xc5\xa1e \xc5\xa1tirikrat, proti Romi, Panathinaikosu, Osijeku in AEK-ju iz Aten, nastopili v 1. krogu pokala Uefa.\n_START_SECTION_\nGori\xc5\xa1ke vrtnice\n_START_PARAGRAPH_\nGori\xc5\xa1ke vrtnice so za\xc4\x8dele cveteti \xc5\xbee v letu 1994. Kot organizirana navija\xc5\xa1ka skupina so se oblikovali 5.3.1995._NEWLINE_V skupino je bilo sprva v\xc4\x8dlanjenih 40 \xc4\x8dlanov. Z bolj\xc5\xa1o organizacijo in uspehi se je \xc5\xa1tevilo \xc4\x8dlanov ve\xc4\x8dalo po zaslugi ustanovitelja in prvega vodje Gori\xc5\xa1kih vrtnic Zvoneta Sosoli\xc4\x8da. Po kon\xc4\x8dani sezoni 1995 je skupina dobila svoj statut, disciplinsko komisijo in okrepila vodstvo. Za vodjo je bil izbran Milan Mauntiger._NEWLINE_Sprva se je skupina financirala s samoprivspevki \xc4\x8dlanov, potem pa je na pomo\xc4\x8d prisko\xc4\x8dil klub HiT Gorica in razni sponzorji. Sledila je nabava uniform letnih in zimskih, izdelava \xc5\xa1alov, majic, zastavic, blazinic, zna\xc4\x8dk...._NEWLINE_Po kon\xc4\x8dani sezoni 1996 je skupina izvolila predsedstvo v katerega sta bila izvoljena Zvone Sosoli\xc4\x8d in Robi Kogoj, ki uspe\xc5\xa1no opravljata svoje naloge. \xc5\xa0tevilo \xc4\x8dlanov se je pove\xc4\x8dalo na 65, od tega 17 navija\xc4\x8dic. V leto\xc5\xa1njem letu smo izdelali svoj koledar, nove \xc5\xa1ale in uniforme. Udele\xc5\xbeujemo se vseh tekem doma in na tujem, sodelujemo z OK Salonit Anhovo in na raznih prireditvah in \xc5\xa1portnih tekmovanjih._NEWLINE_Geslo na\xc5\xa1e skupine je \xc2\xbbfair\xc2\xab\xc2\xa0navijanje in sodelovanje s klubom.Zgledno sodelujemo z vsemi navija\xc5\xa1kimi skupinami.'